**Viktige endringer på sedlene!**

**Enkelte eksportører har begynt å få problemer med tollpapirer i forbindelse med preferansetoll. Dette beror på at frihandelsavtalene med andre land inneholder vilkår om norsk opprinnelse og krav om at fiskefartøyets besetning må være minst 75% norsk. Tollmyndighetene har hittil ikke hatt tilstrekkelig dokumentasjon for å utstede tollpapirer ved eksport av fisk iht. preferansetoll og har derfor begynt å kreve nasjonal leverandørerklæring på fisken.**

Dette er problematisk siden eksportørene ikke har kjennskap til fiskefartøyets besetning. Det er kun fiskeren eller rederiet som kan bevitne slike opplysninger og er i stand til å utstede nasjonal leverandørerklæring. Fiskeprodukter som eksporteres uten at det kan dokumenteres norsk opprinnelse vil ikke oppnå preferansetoll.

Fangst tatt utenfor 12-mila vil kreve nasjonal leverandørerklæring for å oppnå preferansetoll. Nasjonal leverandørerklæring kan utferdiges av fisker eller rederi som eget dokument med tekst slik tollmyndighetene krever. Imidlertid har tolldirektoratet nå godkjent at nasjonal leverandørerklæring kan påføres sluttsedler istedenfor at det utstedes egne dokument pr. leveranse.

Tollmyndighetene vil se på fangstfelt som står på sluttseddelen. Første siffer i fangstfelt er kystkode hvor 0 betyr utenfor 12-mila og kystkode 8 betyr innenfor. Fangst tatt innenfor 12-mila har pr. definisjon norsk opprinnelse og har ikke krav om nasjonal leverandørerklæring. Men mange fiskekjøpere slurver med utfylling av fangstfelt på seddel slik at det framstår som om fangst er tatt utenfor 12-mila. Tollmyndighetene vil dermed kreve nasjonal leverandørerklæring for slike fangster.

Fiskesalgslagene vil gjøre tilpasninger slik at nasjonal leverandørerklæring kommer på sedlene. Da vil dagens rubrikk for «Ant.mann» på seddel erstattes av «**Besetning**» og ny rubrikk «**herav norsk**».

For norsk fartøy med minst 75% norsk besetning kan seddel påføres leverandørerklæring med følgende tekst «**Leverandøren av produktene omfattet av dette dokumentet erklærer at disse produktene, unntatt hvor annet er tydelig angitt, har NORSK preferanseopprinnelse**».

Det er viktig at fiskere og fiskekjøpere tar hensyn til preferanseopprinnelse og er påpasselig med opplysninger om fangstfelt og besetning på sluttseddel. Dette er kritisk for sedler med fangst tatt utenfor 12-mila.

Fiskesalgslagene vil gjennomføre tekniske endringer. Leverandører av seddelsystemene er orientert om endringen og vil forberede slik at kundene får tilgang til nødvendige systemoppdateringer. Det vil lages mekanismer som sikrer at tekst med norsk preferanseopprinnelse framkommer på seddelformular dersom besetning er minst 75% norsk – og selvsagt bare for norske fartøy.

Det understrekes at det er tollmyndighetene som krever nasjonal leverandørerklæring for å sikre dokumentasjon for preferansetoll i forhold til frihandelsavtalene. Salgslagenes rolle er utelukkende å tilby en enkel løsning istedenfor et unødig byråkrati med egne dokumenter.

Se også nyhetssak fra Norges Sjømatråd på <http://seafood.no/markedsadgang/siste-nytt-om-markedsadgang/nasjonal-leverandorerklaring--endring-pa-landings--og-sluttseddel/>